寄懷仙居贊府尤貴端
作者：林表民
朝代：宋

paragraphs: 樂安山水佳，遊屐獨未至。
復有縣佐賢，欲見形夢寐。
憶昨交際初，篝燈飲文字。
數卷出寶儲，三人若鼎峙。
相忘略形骸，同道許氣義。
間之欻半朞，仰止惟一志。
咸言居官清，或說立趣異。
對松悟詩玄，飲水樂書味。
於此可怡悅，視彼持遊戲。
芸隠示倡酬，玉川辱簡記。
不敏既重慚，有礙亦每喟。
牖月揖耿光，瓶梅想幽致。
思苦夜無眠，吟成托郵騎。